SAPPE เปิดตัว “เซ็ปเป้ บิวติ พาวเดอร์ สติกซ์” ตั้งเป้าโกยยอดขายปีแรก 100 ล้าน
SAPPE ส่งตัวช่วยความกระจ่างใส "เซ็ปเป้ บิวติ พาวเดอร์ สติกซ์" วางขายผ่านร้านโชห่วย ตั้งเป้ากวาดยอดขายปีแรกกว่า 100 ลบ.
SAPPE ส่งตัวช่วยความกระจ่างใส "เซ็ปเป้ บิวติ พาวเดอร์ สติกซ์" วางขายผ่านร้านโชห่วย ตั้งเป้ากวาดยอดขายปีแรกกว่า 100 ลบ.
23 มี.ค. 2566

นางสาวปิยจิต รักอริยะพงศ์ ประธานเจ้าหน้าที่บริหาร บริษัท เซ็ปเป้ จำกัด (มหาชน) หรือ SAPPE เปิดเผยว่า บริษัทฯ ออกผลิตภัณฑ์ใหม่ ตัวช่วยความกระจ่างใส “เซ็ปเป้ บิวติ พาวเดอร์ สติกซ์” (Sappe Beauti Powder Stix) เครื่องดื่มชนิดผง ผสมคอลลาเจน 2,000 มก. และวิตามินซี กลิ่นสตรอเบอร์รี่ แค่ฉีก-ชง-ดื่ม ก็เติมคอลลาเจนให้ผิวได้ทุกวัน ในราคาสุดคุ้มเพียงซองละ 10 บาท รุกขยายพอร์ตผ่านช่องทางการจัดจำหน่าย Traditional Trade หรือร้านโชห่วย ซึ่งนับเป็นรายแรกของตลาดที่ส่งคอลลาเจนผงลงเล่นในช่องทางนี้ จึงตั้งเป้ายอดขายปีแรกไม่ต่ำกว่า 100 ล้านบาท
ทั้งนี้ภาพรวมตลาดวิตามินและอาหารเสริมของไทยมีแนวโน้มเติบโตอย่างต่อเนื่อง โดยในปี 63 มีมูลค่าตลาดรวมสูงถึง 25,269 ล้านบาท ซึ่งในภาพรวมดังกล่าว ตลาดคอลลาเจนมีสัดส่วนสูงสุดถึง 5,000 ล้านบาท และมีแนวโน้มเติบโตเฉลี่ยปีละ 5.9% (อ้างอิงจากบทวิเคราะห์ Grand View Research) และเมื่อย้อนดูสถิติการค้นหาคำว่า Collagen ใน Google จะพบว่า ตั้งแต่ปี 60 เป็นต้นมา มียอดการค้นหาเพิ่มสูงขึ้นถึง 212% เลยทีเดียว นับเป็นการตอกย้ำว่าผลิตภัณฑ์ที่มีส่วนผสมของคอลลาเจนยังคงเป็นตลาดที่ทรงอิทธิพลอย่างมากในอุตสาหกรรมสุขภาพและความงาม
โดยเซ็ปเป้ในฐานะผู้นำตลาดเครื่องดื่มฟังก์ชันนัลในไทยแบรนด์ เซ็ปเป้ บิวติ ดริ้งค์ มายาวนาน มีฐานลูกค้าที่เหนียวแน่น มองเห็นโอกาสในช่องทางการจัดจำหน่ายผ่านร้านค้าปลีกรายย่อยหรือร้านโชห่วย (Traditional Trade) ที่ปัจจุบันยังไม่ค่อยมีสินค้าประเภทคอลลาเจนจัดจำหน่ายในช่องทางนี้ จึงได้พัฒนาและเปิดตัวผลิตภัณฑ์ใหม่แบรนด์เซ็ปเป้ บิวติ พาวเดอร์ สติกซ์ (Sappe Beauti Powder Stix) เพื่อตอบโจทย์เรื่องของความงามในรูปแบบคอลลาเจนผง กลิ่นสตรอเบอร์รี่ คุณประโยชน์จัดเต็มด้วยส่วนผสมผสมคอลลาเจน 2,000 มก. มีส่วนช่วยทำให้ผิวมีสุขภาพดี และวิตามินซีสูงถึง 100% ช่วยในการดูดซึมคอลลาเจนได้ดียิ่งกว่าเดิม ดื่มง่ายแค่ฉีก-ชง-ดื่ม รสชาติอร่อย สดชื่น ไม่คาว ตัวช่วยเรื่องผิวสวยกระจ่างใส เติมคอลลาเจนให้ผิวได้ทุกวัน ในราคาเพียงซองละ 10 บาท เน้นเจาะกลุ่มเป้าหมายผู้บริโภคอายุระหว่าง 20-45 ปี ที่ต้องการดูแลสุขภาพให้ดูดี ผิวกระจ่างใส ราคาที่ย่อมเยาและหาซื้อง่ายที่ร้านค้าใกล้บ้าน
“เราเป็นผู้เชี่ยวชาญด้านเครื่องดื่มเพื่อสุขภาพและความงามมานานกว่า 15 ปี มีความตั้งใจส่งมอบสินค้าคุณภาพให้คนไทยทุกคนสามารถดูแลตัวเองได้ง่ายๆ จากร้านค้าใกล้บ้าน การพัฒนาต่อยอดสินค้าใหม่ภายใต้แบรนด์เซ็ปเป้ บิวติ คริ้งค์ ที่คนไทยคุ้นเคย ด้วยรูปแบบใหม่ คอลลาเจนผงในซองสติกซ์ นับเป็นหนึ่งในกลยุทธ์หลักของตลาดในประเทศในปีนี้ ที่ต้องการปลุกกระแสการดูแลสุขภาพและความงามให้เข้าถึงคนไทยทั่วประเทศ ด้วยสินค้าคุณภาพ ทานง่าย อร่อย ไม่คาว ราคาย่อม หาซื้อง่าย เชื่อว่าจะช่วยให้คนไทยสุขภาพดี มีความมั่นใจในผิวพรรณตัวเองได้ง่ายกว่าเดิม พร้อมเตรียมกิจกรรมการตลาดเพื่อสื่อสารกับกลุ่มเป้าหมายให้เข้าใจในสินค้า และกิจกรรมต่างๆ ให้ร่วมสนุกในปีนี้ นับเป็นการเพิ่มฐานลูกค้าในช่องทางใหม่เพิ่มเติมพอร์ตในประเทศ” นางสาวปิยจิต กล่าว 